  Туспуктэм: vk.com (Алексей Арзамазов) Майя Бывальцева 12+ 6-тӥ южтолэзе 18 час 30 минутэ Ижкарын Калыкъёслэн эшъяськон юртазы удмурт но бигер кылъёсты ас коже дышетон книгаосын тодматон ортчоз. Ас ужзы сярысь гожтӥсьёсыз вералозы. Со сярысь ужъюртлэн пресс-службаез ивортӥз. «Мон ачим: самоучитель удмуртского языка» книга (12+) 2022-тӥ ар пумын Татарстанын потӥз. Сое Эскеронъёсъя «Казанский научный центр Российской академии наук» федерал центрысь гуманитарной анализъя но когнитивной кылосбуръя лабораторилэн кивалтӥсез, кылосбур тодосъя доктор, профессор Алексей Арзамазов гожтӥз. Книгае кылрадъянлэн инъетъёсыз, тужгес ӵем кутӥськись кылъёс пыртэмын. Пумаз кыллюкам сётэмын. «Татарский язык с нуля: самоучитель для начинающих» книга (12+) озьы ик кылем ар пумын потӥз. Авторез – Эскеронъёсъя «Казанский научный центр Российской академии наук» федерал центрысь гуманитарной анализъя но когнитивной кылосбуръя лабораториысь тодосъя ӧнерчи, этнолог, кылысь кылэ берыктӥсь Максим Кузнецов. Тодэ вайытом, Удмуртиын «Удмурт кылын шонер гожъяськонъя кыллюкам (Шонер гожъяськонъя правилоосын)» кыллюкам потӥз.  Тегъёс: Ижкар удмурткыл Дышетон  